**IEARN KELIONĖ: LIETUVA –ESTIJA – ŠVEDIJA 2023**

**MAŽASIS BALTIJOS KRUIZAS**

**Kokias šalis ir vietas aplankėte?**

Iš tikrųjų aplankėme netgi tris šalis - Latviją, Estiją ir Švediją. Mokiniai teigė, kad Latvija labai panaši į mūsų gimtąją šalį Lietuvą tiek kalba, tiek gamta. Daugumai labai patiko Estijos miestas ir nuostabūs vaizdai į Baltijos jūrą nuo aukščiausių senamiesčio vietų, taip pat stebino Stockholm‘o didinga architektūra. Kartu su gide Irena Bagdanavičiene ėjome įspūdingai siauromis, spalvingomis ir be galo daug turistų pritraukiančiomis, įvairiausių porduotuvyčių pripildytomis gatvelėmis. Jaunieji keliautojai galėjo laisvai grožėtis Stokholmo lankomiausiomis vietomis. Grįžtant namo spėjome pasigrožėti ir gamta, ir Latvijos jūra. Žinoma, buvo smagu išgirsti paukščių čiulbėjimą ir jūros ošimą po miesto šurmulio. Taip pat keli drąsiausi šios kelionės vaikai netgi savomis kojomis patikrino Baltijos jūros vandens temperatūrą. Džiugu, kad pilnomis kišenėmis įvairiausių spalvų kriauklyčių, vaikai sugrįžo į autobusą ir buvo galutinai pasirengę grįžti namo.

**Kokia kelionės dalis įsiminė labiausiai?**

Labiausiai buvo įsimintinas plaukimas keltu, kuris turėjo net 10 įspūdingų aukštų, kuriuose visą naktį vyko koncertai. Labai įsiminė laiptinės su veidrodinėmis sienomis ir kad visos laivo grindys išklotos raudonais kilimais, žmonės vaikščiojo su įmantriausiais kostiumais, švenčiantys svarbiausias progas. Pasiekus dešimto aukšto denį, visi galėjo grožėtis Stockholmo salomis, aplinkui besidriekiančia jūra ir svarbiausia įspūdingo grožio saulėlydžiu. Daugumai tai buvo nauja patirtis, kuri įsirėžė vaikų atmintyje dar ilgam.

**Ką naujo sužinojote kelionėje? Galbūt kokių nors istorinių ar kultūrinių faktų?**

Kaipgi grįžti namo nepasipildžius naujų žinių bagažo? Vaza laivo muziejus įsiminė labiausiai. Vaza - tai XVII a. Švedijos karo laivynui pastatytas laivas, turėjęs tapti laivyno flagmanu, bet tragiškai nuskendęs vos pajudėjęs į pačią pirmą savo kelionę. Pasak šaltinių - tai labiausiai lankomas muziejus visoje Skandinavijoje. Puiki vieta norintiems susipažinti su senovinio karinio "Titaniko" istorija bei iš arti apžiūrėti vienintelį taip gerai išsilaikiusį XVII a. laivą, kuris kada nors buvo iškeltas po katastrofos. Tikras jūrinės istorijos lobynas. Apie ši istorinį nuskendusį laivą mokiniai buvo kalbėję ir per istorijos pamokas, tačiau visai kitas jausmas jo didybę matyti iš arti - jo puošnias dekoracijos, vidų. Vaza laivas nors ir pats žymiausias muziejaus eksponatas, tačiau ne vienintelis. Jame taip pat eksponuojami istoriniai meno dirbiniai, rodomi istoriniai filmai, veikia suvenyrų parduotuvė. Kiekvienais metais į Švedijos sostinę bei didžiausią šalies miestą Stokholmą atvyksta milijonai turistų, kuriuos vilioja noras pažinti bei pamatyti. Mieste gausu įvairių lankytinų vietų – nuo išpuoselėtų parkų iki istorinių pastatų, nuo žavių senamiesčio gatvelių iki įvairių meno galerijų ir muziejų. Stokholme priskaičiuojama kelios dešimtys muziejų, tačiau vienas iš jų išsiskiria labiausiai – Vaza muziejus.

**Ar rekomenduotumėte šią ar panašias keliones sekančioms iEarn klubo kartoms? Kodėl?**

Tokios kelionės, kaip ši mus suartina kaip komandą, kaip šeimą. Kelionės į Švediją metu artimiau susibendravome su klubo nariais, pradėjo megztis naujos draugystės. Mokiniai nuo pat pirmos išvažiavimo minutės autobuse pradėjo šnekučiuotis, dalinosi savo kelionės tikslais, žaidė įvairius žaidimus, dalinosi savo įvairiausiomis mintimis, kurios ir paskatino naujų draugysčių pradžią. Taip pat tokiose kelionėse vaikai pamato, kad mokytojai irgi moka būti linksmi, nepaisant jų pečių užgriuvusios atsakomybės, pasisemia motyvacijos, kuri parodo, jog darbas gali būti tikrai smagus. Gera matyti, jog klubo gretas pildo vis daugiau narių, todėl tokios kelionės ir toliau turėtų būti puoselėjamos.

**Kokie darbai iEarn klubo laukia po šios kelionės?**

Visiems grįžus iš kelionės, jau vėl kimbame į naujus darbus. Mūsų laukia video montavimas, nuotraukų, pilnų mokinių šypsenų atrinkimas ir viešinimas bei straipsnio rašymas. Iš tikrųjų bus labai sunku perteikti tas tikrąsias emocijas, kurias jautėme, bet stengėmės kiek galėdami. Ši kelionė neabejotinai buvo kupina nuotykių, kurie mokinius lydės visą gyvenimą. Džiugu, kad prisiminus šią kelionę širdį užlies šiluma ir tik geros emocijos, o svarbiausia, kad po šios kelionės esame dar vieningesnė ir galingesnė komanda ir tarsi didelė šeima.